Na temelju članka 7. Odluke o prodaji zemljišta za stambenu izgradnju po povoljnim uvjetima („Službeni glasnik Međimurske županije” broj 21/19)  i članka 44. Statuta Općine Dekanovec („Službeni glasnik Međimurske županije“ broj 3/18) načelnik Općine Dekanovec raspisuje

**JAVNI  NATJEČAJ**za prodaju zemljišta za stambenu izgradnju

na području “Trata” u ulici Josipa Kocijana u Dekanovcu

Raspisuje se javni natječaj za prodaju zemljišta u k.o. Dekanovec, u vlasništvu Općine Dekanovec, namijenjenog individualnoj stambenoj izgradnji i to:

|  |  |  |  |  |
| --- | --- | --- | --- | --- |
| **Redni broj** | **Broj katastarske čestice k.č.br.** | **Lokacija/ k.o.** | **Površina u čhv-u** | **Cijena u kunama** |
| 1. | 2634/29 | Dekanovec, ulica Josipa Kocijana/k.o. Dekanovec | 294 | 20.580,00 |
| 2. | 2634/41 | Dekanovec, ulica Josipa Kocijana/k.o. Dekanovec | 413 | 28.910,00 |

Na zemljištu za stambenu izgradnju moguća je izgradnja stambenog objekta u skladu s Odlukom o prodaji zemljišta za stambenu izgradnju po povoljnim uvjetima.

Zemljište je  komunalno opremljeno sa asfaltiranom prometnicom, vodovodom, plinovodom i niskonaponskom mrežom. Sve detaljnije informacije oko načina priključenja na vodovodnu i plinsku mrežu, kabelske priključke i niskonaponsku mrežu potrebno je pribaviti kod nadležnih opskrbljivača (distributera), odnosno javnih isporučitelja.

Kupci snose sve troškove priključenja na komunalnu infrastrukturu vodovodne, plinske, kabelske priključke i niskonaponske priključke.

Zemljište se prodaje u stanju viđeno-kupljeno.

Zemljište se prodaje javnim prikupljanjem pisanih zahtjeva u zatvorenim kovertama, u krugovima, svakog mjeseca, sve do prodaje zemljišta iz javnog natječaja.

Pravo podnošenja pisanih zahtjeva ima fizička osoba, državljanin Republike Hrvatske koji ispunjava zakonom predviđene uvjete za stjecanje prava vlasništva koja u trenutku podnošenja zahtjeva nije starija od 40 godina.

Na osnovi podnesenih zahtjeva utvrđuje se lista reda prvenstva sukladno kriterijima iz Odluke o prodaji zemljišta za stambenu izgradnju po povoljnijim uvjetima.

Ako dva ili više podnositelja zahtjeva ostvare jednako pravo prvenstva kupnje, prednost u ostvarivanju prava ima podnositelj zahtjeva koji ima obitelj, odnosno prvi pristigli zahtjev.

Podnositelji zahtjeva uvršteni na konačnu listu reda prvenstva kojima je odobren zahtjev za kupnju zemljišta za stambenu izgradnju obavljaju neposredan izbor zemljišta prema redoslijedu uvrštenosti na konačnoj listi reda prvenstva.

Podnositelj zahtjeva koji temeljem konačne liste reda prvenstva ostvari pravo na kupnju zemljišta, a odbije prihvatiti bilo koje raspoloživo zemljište iz javnog natječaja ili u roku ne zaključi kupoprodajni ugovor briše se s konačne liste reda prvenstva. U navedenom  slučaju zemljiste za stambenu izgradnju se dodjeljuje podnositelju zahtjeva koji je sljedeći na konačnoj listi reda prvenstva.

Kupci su dužni podmiriti sve zakonske obveze koje se odnose na ishođenje građevinske dozvole (komunalni doprinos, porez na promet nekretnina, prenamjena zemljišta, vodni doprinos i sl.).

Kupci su dužni na kupljenom zemljištu za stambenu izgradnju unutar jedne godine od dana potpisivanja Ugovora o kupoprodaji nekretnine ishoditi sve potrebite dozvole za gradnju, a unutar 5 godina od dana potpisivanja Ugovora o kupoprodaji nekretnine izgraditi stambeni objekt – kuću.

Kupac kupljeno zemljiste za stambenu izgradnju po povoljnjim uvjetima ne može prodati nekoj trećoj osobi sukladno rokovima utvrđenim u gornjem stavku.

Ukoliko kupac u zadanim rokovima ne izgradi stambeni objekt – kuću, dužan je kupljenu nekretninu vratiti Općini Dekanovec bez naknade.

Kupoprodajna cijena isplaćuje se u roku 30 dana po potpisu ugovora ili iznimno kreditom banke u roku 90 dana. U slučaju zakašnjenja kupac plaća zakonsku zateznu kamatu od dana dospijeća do dana plaćanja.

Kupoprodajni ugovor podnositelj zahtjeva je dužan zaključiti u roku 15 dana od dana donošenja odluke o prodaji. Kupoprodajni ugovor neće se sklopiti ako na dan zaključenja podnositelj zahtjeva  ima nepodmireni dug prema Općini. Kupac pravo vlasništva kupljenog zemljišta  upisuje u zemljišne knjige nakon isplaćene kupoprodajne cijene, a na osnovi posebne tabularne isprave podobne za upis vlasništva.

Kupac stječe pravo posjeda kupljene  nekretnine odmah po isplati kupoprodajne cijene.

Općina Dekanovec može jednostrano raskinuti kupoprodajni ugovor ako kupac zakasni s plaćanjem kupoprodajne cijene više od 60 dana te ponuditi sklapanje ugovora sljedeće rangiranom podnositelju zahtjeva s liste reda prvenstva.

Općina Dekanovec može odustati od prodaje i poništiti javni natječaj u svako doba prije donošenja odluke o prodaji te pri tome ne snosi nikakvu odgovornost prema podnositeljima zahtjeva kao ni troškove sudjelovanja natjecatelja na natječaju.

Podnositelji zahtjeva obrazac ponude mogu preuzeti na službenoj stranici Općine Dekanovec www.dekanovec.hr, kao prilog ovom natječaju.

Uz  popunjeni i potpisani obrazac ponude potrebno je priložiti i to:

* preslika osobne iskaznice i OIB za sve podnositelje zahtjeva,
* javnobilježnički ovjerenu izjavu podnositelja zahtjeva/bračnog ili izvanbračnog druga, životnog partnera ili neformalnog životnog partnera da u vlasništvu ne posjeduje nikakve nekrenine u RH,
* rodni list za svako dijete,
* dokaz o statusu hrvatskog branitelja/hrvatskog ratnog vojnog invalida iz Domovinskog rata/člana obitelji smrtno stradalog hrvatskog branitelja iz Domovinskog rata/člana obitelji zatočenih ili nestalih hrvatskih branitelja iz Domovinskog rata,
* uvjerenje o prebivalištu najmanje 6 mjeseci prije objave natječaja za prodaju zemljišta za stambenu izgradnju,
* izvadak iz zemljišnih knjiga za sve sudionike natječaja i članove obitelji.

Pisani zahtjevi se predaju u prostoriji Jedinstvenog upravnog odjela Općine Dekanovec, Florijana Andrašeca 41 ili  se šalju preporučenom pošiljkom u zapečaćenom omotu s naznakom Općina Dekanovec, Dekanovec, Florijana Andrašeca 41 –„zahtjev za natječaj za prodaju zemljišta za stambenu izgradnju na području “Trata” u ulici Josipa Kocijana – ne otvaraj”.

Pisani zahtjevi se predaju do 07.04.2020. godine (utorak), a razmatrat će se na javnoj sjednici Povjerenstva za prodaju zemljišta za stambenu izgradnju dana 08.04.2020. godine (srijeda) u 8,00 sati u prostorijama vijećnice Općine Dekanovec, Florijana Andrašeca 41, Dekanovec.

Zemljište koje se neće prodati u prvom krugu, prodavat će se svakog mjeseca, sve do prodaje svih parcela iz javnog natječaja. Za ove parcele rok za predaju pisanih zahtjeva je svaki deseti u mjesecu, a otvaranje ponuda je svakog petnaestog u mjesecu, počevši od mjeseca svibnja 2020. godine, s početkom u 08,00 sati u prostorijama Općinske uprave Dekanovec, Florijana Andrašeca 41, vijećnica Općine Dekanovec. Ukoliko je deseti odnosno petnaesti dan u mjesecu neradni dan, predaja ponuda i javno otvaranje je prvog idućeg radnog dana.

Ponude podnesene izvan utvrđenih rokova predaje razmatrat će se na narednoj sjednici Povjerenstava kao da su podneseni u narednom krugu predaje ponuda ukoliko ostane slobodno zemljiste.

Javni natječaj objavljen je na službenoj web stranici Općine. Sve dodatne informacije o ovom natječaju mogu se dobiti u Jedinstvenom upravnom odjelu Općine Dekanovec, Florijana Andrašeca 41, Dekanovec ili na telefon 040/849-488.

KLASA:944-01/20-01/01
URBROJ:2109/20-03-20-1
Dekanovec, 05.03.2020.

 Općinski načelnik

 Ivan Hajdarović